**NACRT PRIJEDLOGA**

**O D L U K A**

**o izmjenama i dopunama Odluke**

**o načinu pružanja javne usluge sakupljanja komunalnog otpada**

**na području Grada Svetog Ivana Zeline**

**Članak 1.**

U Odluci o načinu pružanja javne usluge sakupljanja komunalnog otpada na području Grada Svetog Ivana Zeline („Zelinske novine“, br. 35/21, 13/24) u članku 23. stavak 6. mijenja se i glasi:

„(6) Cijena obvezne minimalne javne usluge (**MJU**):

- za korisnika kategorije kućanstvo jedinstvena je na čitavom području primjene ove Odluke, a iznosi:

**13,00 EUR (slovima: trinaest eura) mjesečno, bez PDV-a.**

- za korisnika koji nije kućanstvo jedinstvena je na čitavom području primjene ove Odluke, a iznosi:

**16,00 EUR (slovima: šesnaest eura) mjesečno, bez PDV-a.“**

**Članak 2.**

U članku 26. stavak 1. mijenja se i glasi:

„(1) Ugovornu kaznu određenu ovom Odlukom korisnik javne usluge dužan je platiti davatelju javne usluge u slučaju kad je postupio protivno Ugovoru. U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u pojedinom slučaju. Iznos ugovorne kazne iskazan je u neto iznosu bez PDV-a:

1. kad ne koristi javnu usluge na području na kojem se nalazi nekretnina korisnika javne usluge na način da proizvedeni komunalni otpad predaje putem zaduženog spremnika, ugovorna kazna za korisnika kućanstvo iznosi 156,00 EUR-a , a za korisnika koji nije kućanstvo 192,00 EUR-a;
2. ako ne omogući davatelju javne usluge pristup spremniku na mjestu primopredaje otpada kad to mjesto nije na javnoj površini, ugovorna kazna za korisnika kućanstvo iznosi 156,00 EUR-a, a za korisnika koji nije kućanstvo 192,00 EUR-a;
3. ako sa otpadom na obračunskom mjestu korisnika javne usluge postupa na način koji dovodi u opasnost ljudsko zdravlje, komunalni otpad rasipa oko spremnika, uzrokuje pojavu neugode drugoj osobi zbog mirisa otpada, ugovorna kazna za korisnika kućanstvo iznosi 156,00 EUR-a, a za korisnika koji nije kućanstvo 192,00 EUR-a;
4. ako ne predaje biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada, ugovorna kazna iznosi 156,00 EUR-a;
5. ako ne drži spremnik na za to ovom Odlukom propisanom mjestu, ugovorna kazna za korisnika kućanstvo iznosi 156,00 EUR-a, a za korisnika koji nije kućanstvo 192,00 EUR-a;
6. kad odlaže otpad pored spremnika ne koristeći odgovarajuće vrećice s logotipom davatelja javne usluge, ugovorna kazna iznosi 156,00 EUR-a;
7. ako je u Izjavi o načinu korištenja usluge očigledno naveo netočne podatke, osobito ukoliko je lažno naveo da trajno ne koristi nekretninu, ugovorna kazna iznosi 156,00 EUR-a;
8. ako nije u roku od 30 dana od početka korištenja novoizgrađene nekretnine, odnosno posebnog dijela takve nekretnine ili prava korištenja takve nekretnine, odnosno posebnog dijela takve nekretnine (kada je vlasnik nekretnine obvezu plaćanja ugovorom prenio na tog korisnika) o istome pisanim putem obavijestio davatelja javne usluge, ugovorna kazna iznosi 156,00 EUR-a;
9. kad ne dopusti ovlaštenim osobama davatelja javne usluge pristup svojoj nekretnini i nadzor kompostera za biootpad, ukoliko koristi mogućnost kompostiranja biootpada, ugovorna kazna iznosi 156,00 EUR-a;
10. kad odbacuje otpad nepropisno u okoliš ili na javne površine, ugovorna kazna za korisnika kućanstvo iznosi 156,00 EUR-a, a za korisnika koji nije kućanstvo 192,00 EUR-a.“

**Članak 3.**

Ova Odluka stupa na snagu 01.02.2026. godine, a objavit će se u „Zelinskim novinama“, službenom glasilu Grada Svetog Ivana Zeline.

KLASA: 363-01/25-01/09

URBROJ: 238-30-03/19-25-1

Sveti Ivan Zelina, 10.09.2025.